als_Latn dik_Latn sag_Latn
Greqia është përfshirë nga një grevë e përgjithshme 24 orëshe, që ka sjellë paralizimin e transportit publik në vend. Greva vjen si protestë ndaj një takimi të trojkës së përbërë nga BE, Fondi Monetar Ndërkombëtar dhe Banka Qendrore Europiane, me zyrtarë të shtetit helen. Takimi i tyre ka në fokus kontrollin e progresit të qeverisë greke, në zbatimin e masave shtrënguese. Në këmbim të ndihmave prej dhjetëra miliarda Eurosh, Athina zyrtare ka ndërmarrë një sërë shkurtimesh në shpenzime, rritje taksash dhe ulje të pagave e pensioneve. Rriten shpresat për arritjen e një marrëveshjeje mes vendeve të perëndimit dhe Iranit për çështjen bërthamore. Kryenegociatori iranian në këto bisedime, Xhavad Zarif tha për mediat franceze se në takimin e së enjtes në Gjenevë të Iranit dhe grupit të quajtur 5 + 1, mund të nënshkruhet një pakt kornizë, që kufizon programin nuklear të Teheranit. Vendet perëndimore dyshojnë se Irani po përpiqet të ndërtojë armë bërthamore, por Republika Islamike shprehet se programi nuklear ka vetëm qëllime paqësore. Një studim i ri tregon se depresioni është sëmundja e dytë në shkallë globale që ndikon në paaftësinë për punë të njerëzve, pas asaj të dhimbjes së shpinës. Kërkimi u publikua në Revistën e Mjekësisë. Sipas ekspertëve, sëmundja duhet trajtuar me përparësi në të gjitha vendet. Në studim u krahasuan të dhënat e marra nga njerëzit me depresion, me ato të personave të tjerë të prekur nga 200 sëmundje të tjera, apo dëmtime të ndryshme. Sipas Organizatës Botërore të Shëndetësisë, në rang global, vetëm një pjesë e vogël e pacientëve i nënshtrohen trajtimeve mjekësore për këtë sëmundje.
als_Latn